title: 2006/664/EK: Padomes Lēmums ( 2006. gada 19. jūnijs ), ar ko pielāgo Bulgārijas un Rumānijas Pievienošanās akta VIII pielikumu

text:
               9.10.2006

               LV

               Eiropas Savienības Oficiālais Vēstnesis

               L 277/4

         PADOMES LĒMUMS
   (2006. gada 19. jūnijs),
   ar ko pielāgo Bulgārijas un Rumānijas Pievienošanās akta VIII pielikumu
   (2006/664/EK)
   EIROPAS SAVIENĪBAS PADOME,
   ņemot vērā 2005. gada 25. aprīlī Luksemburgā parakstīto Bulgārijas un Rumānijas Pievienošanās līgumu, un jo īpaši tā 4. panta 3. punktu,
   ņemot vērā Bulgārijas un Rumānijas Pievienošanās aktu, un jo īpaši tā 34. panta 4. punktu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Ar Padomes Regulu (EK) Nr. 1698/2005 (2005. gada 20. septembris) par atbalstu lauku attīstībai no Eiropas Lauksaimniecības fonda lauku attīstībai (ELFLA) (2) ir izdarītas izmaiņas acquis, uz kuru balstījās pievienošanās sarunas ar Bulgāriju un Rumāniju.

               (2)

               Tāpēc ir jāpielāgo Bulgārijas un Rumānijas Pievienošanās akts, lai tas būtu atbilstīgs Regulai (EK) Nr. 1698/2005.

               (3)

               Veicot vajadzīgos pielāgojumus Bulgārijas un Rumānijas Pievienošanās aktā, būtu jāsaglabā sarunu rezultātu būtība un pamatprincipi, un tie būtu jāpiemēro jaunajiem elementiem. Turklāt Pievienošanās akta pielāgojumiem būtu jāattiecas vienīgi uz to, kas ir obligāti vajadzīgs.

               (4)

               Uz Bulgārijas un Rumānijas Pievienošanās akta VIII pielikumā paredzētajiem pasākumiem daļēji naturālajām saimniecībām un ražotāju apvienībām Regula (EK) Nr. 1698/2005 attiecas kā uz pārejas posma pasākumiem Bulgārijai, čehijas Republikai, Igaunijai, Kiprai, Latvijai, Lietuvai, Ungārijai, Maltai, Polijai, Rumānijai, Slovēnijai un Slovākijai. Tādēļ Bulgārijas un Rumānijas Pievienošanās aktā paredzētie noteikumi šajās jomās būtu jāsvītro.

               (5)

               Bulgārijas un Rumānijas Pievienošanās akta VIII pielikumā paredzētie noteikumi par tehnisko atbalstu ir ietverti Regulā (EK) Nr. 1698/2005, un tāpēc tie būtu jāsvītro.

               (6)

               Ar Regulu (EK) Nr. 1698/2005 katrā lauku attīstības programmā ir noteikts obligāts Leader virziens, un no ELFLA finansiālā ieguldījuma programmā jāatvēl obligāta procentuāla daļa minētajam virzienam. Turklāt ar minētās regulas 59. pantu ir izveidots pasākums, kura mērķis ir atbalstīt kompetenču apgūšanu, un šis pasākums ir atšķirīgs no kārtības, par ko vienojās sarunās ar Bulgāriju un Rumāniju. Tāpēc Bulgārijas un Rumānijas Pievienošanās akta VIII pielikumā izklāstītie noteikumi par Leader būtu jāsaskaņo ar jaunajiem noteikumiem, kas paredzēti Regulā (EK) Nr. 1698/2005.

               (7)

               Regulā (EK) Nr. 1698/2005 ir paredzēts atbalsts konsultāciju pakalpojumu izmantošanai. Tomēr Bulgārijas un Rumānijas Pievienošanās aktā un minētajā regulā ir atšķirības attiecībā uz šā pasākuma piemērošanas jomu. Lai izvairītos jo īpaši no dubultā finansējuma iespējamības programmas pirmajos trīs gados, būtu jādod iespēja Bulgārijai un Rumānijai izvēlēties īstenot vai nu Pievienošanās akta VIII pielikumā paredzētos pasākumus, vai Regulā (EK) Nr. 1698/2005 paredzētos pasākumus.

               (8)

               Turklāt, politiski vienojoties par Regulu (EK) Nr. 1698/2005, Padome un Komisija kopīgā deklarācijā par Bulgāriju un Rumāniju vienojās Pievienošanās akta VIII pielikumā paredzēto noteikumu par konsultāciju pakalpojumiem pagarināt līdz 2013. gadam attiecībā uz konsultāciju pakalpojumu sniegšanu lauksaimniekiem, kas saņem atbalstu par daļēji naturālajām saimniecībām. Pievienošanās akta VIII pielikums būtu jāgroza, lai ņemtu vērā šo vienošanos.

               (9)

               ņemot vērā to, ka ar Padomes Regulu (EK) Nr. 1290/2005 (2005. gada 21. jūnijs) par kopējās lauksaimniecības politikas finansēšanu (3) ir izveidots vienots Fonds Kopienas atbalstam lauku attīstībai, aizstājot divus iepriekšējos finansējuma avotus, būtu jāprecizē bāze, pamatojoties uz kuru tiks aprēķināts 20 % maksimālais apjoms, kas Bulgārijas un Rumānijas Pievienošanās akta VIII pielikuma I iedaļas E punktā noteikts attiecībā uz tiešo maksājumu papildinājumiem.

               (10)

               Bulgārijas un Rumānijas Pievienošanās akta VIII pielikuma I iedaļas E punktā paredzētā Kopienas atbalsta mērķis ir līdzfinansēt valstu tiešos maksājumus vai atbalstu saskaņā ar 143.c pantu Padomes Regulā (EK) Nr. 1782/2003 (2003. gada 29. septembris), ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un groza Regulas (EEK) Nr. 2019/93, (EK) Nr. 1452/2001, (EK) Nr. 1453/2001, (EK) Nr. 1454/2001, (EK) Nr. 1868/94, (EK) Nr. 1251/1999, (EK) Nr. 1254/1999, (EK) Nr. 1673/2000, (EEK) Nr. 2358/71 un (EK) Nr. 2529/2001 (4). šā iemesla dēļ minētais atbalsts nebūtu jāņem vērā, aprēķinot līdzsvaru starp mērķiem, kas aprakstīti Regulas (EK) Nr. 1698/2005 17. pantā.

               (11)

               Regula (EK) Nr. 1698/2005 vairs neparedz ekonomiskā dzīvotspēju kā atbilstības nosacījumu saistībā ar atbalstu ieguldījumiem. Tāpēc būtu jāsvītro attiecīgā atkāpe Bulgārijas un Rumānijas Pievienošanās akta VIII pielikumā.

               (12)

               Regulā (EK) Nr. 1290/2005 ir paredzēti jauni noteikumi attiecībā uz lauku attīstības izdevumu finansēšanu. ņemot vērā to, ka minētie noteikumi pamatojas uz tādiem pašiem principiem kā Bulgārijas un Rumānijas Pievienošanās aktā minētais 31. un 32. pants Padomes Regulā (EK) Nr. 1260/1999 (1999. gada 21. jūnijs), ar ko paredz vispārīgus noteikumus par struktūrfondiem (5), vairs nav vajadzīgi īpaši finanšu noteikumi, kas paredzēti Pievienošanās akta VIII pielikumā. Turklāt minētajā pielikumā būtu jāgroza Kopienas finansiālais ieguldījums lauksaimniecības vides un dzīvnieku labturības pasākumiem, jo saskaņā ar Regulas (EK) Nr. 1698/2005 70. pantu līdzfinansēšanas likmes tagad tiek noteiktas nevis pasākuma līmenī, bet gan virziena līmenī,

         IR PIEŅĒMUSI ŠO LĒMUMU.
   1. pants
   Bulgārijas un Rumānijas Pievienošanās akta VIII pielikumu groza šādi:

               1)

               I iedaļu groza šādi:

                           a)

                           svītro A un B apakšiedaļu;

                           b)

                           C apakšiedaļu aizstāj ar šādu apakšiedaļu:

                                       “C.

                                          Leader+ veida pasākumi
                                       Papildus pasākumiem, kas paredzēti Regulas (EK) Nr. 1698/2005 63. panta c) punktā, atbalstu var piešķirt šādiem pasākumiem:

                                                   a)

                                                   reprezentatīvu vietējās attīstības partnerību izveidei;

                                                   b)

                                                   integrētu attīstības stratēģiju izstrādei;

                                                   c)

                                                   finansējumam pētniecībai un atbalsta pieteikumu sagatavošanai.”

                                 ;

                           c)

                           D apakšiedaļu aizstāj ar šādu apakšiedaļu:

                                       “D.

                                       Lauksaimniecības konsultāciju pakalpojumi

                                                   1)

                                                   Atbalstu piešķir lauksaimniecības konsultāciju pakalpojumu sniegšanai.
                                                   Laikposmā no 2007. gada līdz 2009. gadam šo atbalstu nevar iekļaut lauku attīstības programmā, ja ir paredzēts atbalsts saskaņā ar Regulas (EK) Nr. 1698/2005 24. pantu.

                                                   2)

                                                   Laikposmā no 2010. gada līdz 2013. gadam atbalstu piešķir vienīgi pakalpojumu sniegšanai lauksaimniekiem, kas saņem atbalstu par daļēji naturālajām saimniecībām, kā minēts Regulas (EK) Nr. 1698/2005 20. panta d) punkta i) apakšpunktā.
                                                   Šīs apakšiedaļas 1) punktā minētie konsultāciju pakalpojumi attiecas vismaz uz:

                                                               a)

                                                               obligātajām pārvaldības prasībām un labiem lauksaimniecības un vides apstākļiem, kas minēti Regulas (EK) Nr. 1782/2003 4. un 5. pantā un tās III un IV pielikumā;

                                                               b)

                                                               darba drošības standartiem, pamatojoties uz Kopienas tiesību aktiem.”

                                 ;

                           d)

                           E apakšiedaļu groza šādi:

                                       i)

                                       3) punkta pirmo teikumu aizstāj šādu teikumu:
                                       “Kopienas ieguldījums atbalstā, ko atbilstīgi šai E apakšiedaļai Bulgārijai un Rumānijai piešķir par 2007., 2008. un 2009. gadu, nepārsniedz 20 % no attiecīgās valsts atbilstīgā ikgadējā piešķīruma no ELVGF Garantiju nodaļas, kā minēts šā Pievienošanās akta 34. panta 2. punktā.”;

                                       ii)

                                       pievieno šādu punktu:

                                                   “5)

                                                   Kopienas finansiālo ieguldījumu šim pasākumam neņem vērā, aprēķinot mērķu līdzsvaru saskaņā ar Regulas (EK) Nr. 1698/2005 17. pantu.”

                                             ;

                           e)

                           svītro F un G apakšiedaļu;

               2)

               II iedaļā svītro 1) punktu;

               3)

               IV iedaļas tekstu aizstāj ar šādu tekstu:
               “Atkāpjoties no Regulas (EK) Nr. 1698/2005 70. panta 3. punkta a) apakšpunkta, Kopienas finansiālais ieguldījums var sasniegt 80 % 1. un 3. virzienam, kā arī tehniskajai palīdzībai.
               Atkāpjoties no Regulas (EK) Nr. 1698/2005 70. panta 3. punkta b) apakšpunkta, Kopienas finansiālais ieguldījums var sasniegt 82 % 2. virzienam.”.
         2. pants
   Šis lēmums ir sagatavots angļu, čehu, dāņu, franču, grieķu, holandiešu, igauņu, itāļu, īru, latviešu, lietuviešu, maltiešu, poļu, portugāļu, slovāku, slovēņu, somu, spāņu, ungāru, vācu, zviedru, bulgāru un rumāņu valodā, un visi divdesmit trīs teksti ir vienlīdz autentiski.
   3. pants
   Šis lēmums stājas spēkā 2007. gada 1. janvārī, ja ir stājies spēkā Bulgārijas un Rumānijas Pievienošanās līgums.

      Briselē, 2006. gada 19. jūnijā

            Padomes vārdā –

            priekšsēdētājs

         J. PRÖLL

      (1)  Oficiālajā Vēstnesī vēl nav publicēts.

      (2)  OV L 277, 21.10.2005., 1. lpp. Regulā grozījumi izdarīti ar Regulu (EK) Nr. 1463/2006 (sk. šā Oficiālā Vēstneša 1. lpp.).

      (3)  OV L 209, 11.8.2005., 1. lpp. Regulā grozījumi izdarīti ar Regulu (EK) Nr. 320/2006 (OV L 58, 28.2.2006., 42. lpp.).

      (4)  OV L 270, 21.10.2003., 1. lpp. Regulā jaunākie grozījumi izdarīti ar Regulu (EK) Nr. 953/2006 (OV L 175, 29.6.2006., 1. lpp.).

      (5)  OV L 161, 26.6.1999., 1. lpp. Regulā grozījumi izdarīti ar Regulu (EK) Nr. 173/2005 (OV L 29, 2.2.2005., 3. lpp.).


title: Komisijas Lēmums (ES) 2017/1214 (2017. gada 23. jūnijs), ar ko nosaka ES ekomarķējuma kritērijus līdzekļiem trauku mazgāšanai ar rokām (izziņots ar dokumenta numuru C(2017) 4227) (Dokuments attiecas uz EEZ. )

text:
                  12.7.2017

                  LV

                  Eiropas Savienības Oficiālais Vēstnesis

                  L 180/1

            KOMISIJAS LĒMUMS (ES) 2017/1214
      (2017. gada 23. jūnijs),
      ar ko nosaka ES ekomarķējuma kritērijus līdzekļiem trauku mazgāšanai ar rokām

            (izziņots ar dokumenta numuru C(2017) 4227)

      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1) un jo īpaši tās 8. panta 2. punktu,
      apspriedusies ar Eiropas Savienības Ekomarķējuma komiteju,
      tā kā:

                  (1)

                  Saskaņā ar Regulu (EK) Nr. 66/2010 ES ekomarķējumu var piešķirt produktiem, kam visā to aprites ciklā ir samazināta ietekme uz vidi.

                  (2)

                  Regula (EK) Nr. 66/2010 paredz, ka ir jānosaka konkrēti ES ekomarķējuma kritēriji katrai produktu grupai.

                  (3)

                  Ar Komisijas Lēmumu 2011/382/ES (2) attiecībā uz līdzekļiem trauku mazgāšanai ar rokām ir noteikti ekoloģiskie kritēriji un attiecīgās novērtēšanas un verifikācijas prasības, kas ir spēkā līdz 2016. gada 31. decembrim.

                  (4)

                  Lai ņemtu vērā jaunākās tirgus norises un iepriekšējā periodā ieviestās inovācijas, attiecībā uz minēto produktu grupu ir lietderīgi noteikt pārskatītus ekoloģiskos kritērijus.

                  (5)

                  Ievērojot šai produktu grupai raksturīgo inovācijas ciklu, pārskatītajiem kritērijiem un ar tiem saistītajām novērtēšanas un verifikācijas prasībām vajadzētu palikt spēkā sešus gadus no šā lēmuma paziņošanas dienas. Minēto kritēriju mērķis ir veicināt tādu produktu lietošanu, kuriem ir mazāka ietekme uz ūdens ekosistēmām, kuri satur ierobežotu daudzumu bīstamo vielu un ir iedarbīgi, kā arī samazināt atkritumu rašanos, lietojot mazāk iepakojuma.

                  (6)

                  Juridiskās noteiktības labad Lēmums 2011/382/ES būtu jāatceļ.

                  (7)

                  Būtu jāparedz pārejas periods, lai ražotājiem, kuru līdzekļiem mazgāšanai ar rokām atbilstīgi Lēmumā 2011/382/ES noteiktajiem kritērijiem piešķirts ES ekomarķējums, dotu pietiekamu laiku savu produktu pielāgošanai pārskatītajiem kritērijiem un prasībām.

                  (8)

                  Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 66/2010 16. pantu,

            IR PIEŅĒMUSI ŠO LĒMUMU.
      1. pants
      Produktu grupā “līdzekļi trauku mazgāšanai ar rokām” ietilpst visi mazgāšanas līdzekļi, uz kuriem attiecas Eiropas Parlamenta un Padomes Regula (EK) Nr. 648/2004 par mazgāšanas līdzekļiem (3) un kurus laiž tirgū un paredzēts izmantot tādu priekšmetu kā stikla trauku, māla trauku un virtuves piederumu, tostarp galda piederumu, katlu, pannu un siltumizturīgu trauku, mazgāšanai ar rokām.
      Produktu grupa aptver kā mājsaimniecībām, tā profesionāliem lietojumiem paredzētus produktus. Šie produkti ir ķīmisko vielu maisījumi un nesatur ražotāja tīši pievienotus mikroorganismus.
      2. pants
      Šajā lēmumā piemēro šādas definīcijas:

                  1)

                  “izmantotās vielas” ir ar nolūku pievienotas vielas, blakusprodukti un izejvielu piemaisījumi galaprodukta sastāvā (tostarp ūdenī šķīstošā apvalkā, ja tādu izmanto;

                  2)

                  “primārais iepakojums”:

                              a)

                              Atsevišķās devas iesaiņojums un iepakojums (ieskaitot etiķeti, ja nepieciešams), kas jānoņem pirms lietošanas un ko izmanto, lai izveidotu mazāko pārdošanas vienību izplatīšanai galalietotājam vai patērētājam tirdzniecības vietā;

                              b)

                              visiem pārējiem produktu veidiem – iepakojums (ieskaitot etiķeti, ja nepieciešams), ko izmanto, lai izveidotu mazāko pārdošanas vienību izplatīšanai galalietotājam vai patērētājam tirdzniecības vietā;

                  3)

                  “mikroplastmasa” ir nešķīstošas makromolekulāras plastmasas daļiņas, kuru izmērs ir mazāks nekā 5 mm un kuras iegūtas kādā no turpmāk minētajiem procesiem:

                              a)

                              polimerizācijas procesā, piemēram, polipievienošanā vai polikondensācijā, vai citos līdzīgos procesos ar monomēriem vai citām izejvielām,

                              b)

                              ķīmiski modificējot dabīgas vai sintētiskas makromolekulas,

                              c)

                              mikrobioloģiskā fermentācijā;

                  4)

                  “nanomateriāls” ir dabisks, kā blakusprodukts radies vai rūpnieciski ražots materiāls, kas satur daļiņas nesaistītā stāvoklī vai kā agregātus, vai kā aglomerātus un kur izmēru skaitliskajā sadalījumā vismaz 50 % daļiņu viens vai vairāki no ārējiem izmēriem ir 1–100 nm diapazonā (4).

            3. pants
      Regulā (EK) Nr. 66/2010 paredzēto ES ekomarķējumu piešķir tikai tādiem līdzekļiem trauku mazgāšanai ar rokām piešķirtu ES ekomarķējumu, kuri pieder pie šā lēmuma 1. pantā definētās produktu grupas un atbilst šā lēmuma pielikumā noteiktajiem kritērijiem un ar tiem saistītajām novērtēšanas un verifikācijas prasībām.
      4. pants
      Produktu grupas “līdzekļi trauku mazgāšanai ar rokām” kritēriji un ar tiem saistītās novērtēšanas un verifikācijas prasības ir spēkā sešus gadus no šā lēmuma paziņošanas dienas.
      5. pants
      Administratīvām vajadzībām produktu grupai “līdzekļi trauku mazgāšanai ar rokām” piešķir kodu “019”.
      6. pants
      Lēmumu 2011/382/ES atceļ.
      7. pants
      1.   Atkāpjoties no 6. panta, tos pieteikumus par ES ekomarķējuma saņemšanu produktu grupā “līdzekļi trauku mazgāšanai ar rokām” ietilpstošajiem produktiem, kas iesniegti pirms šā lēmuma paziņošanas dienas, izvērtē saskaņā ar Lēmuma 2011/382/ES nosacījumiem.
      2.   Tie pieteikumi par ES ekomarķējuma saņemšanu produktu grupā “līdzekļi trauku mazgāšanai ar rokām” ietilpstošajiem produktiem, kas iesniegti divu mēnešu laikā no šā lēmuma paziņošanas dienas, drīkst būt sagatavoti atbilstoši Lēmuma 2011/382/ES kritērijiem vai atbilstoši šā lēmuma kritērijiem. Minētos pieteikumus izvērtē pēc tiem kritērijiem, saskaņā ar kuriem tie ir sagatavoti.
      3.   ES ekomarķējuma licences, kas piešķirtas saskaņā ar Lēmumā 2011/382/ES noteiktajiem kritērijiem, drīkst izmantot 12 mēnešus no šā lēmuma paziņošanas dienas.
      8. pants
      Šis lēmums ir adresēts dalībvalstīm.

         Briselē, 2017. gada 23. jūnijā

               Komisijas vārdā –

               Komisijas loceklis

            Karmenu VELLA

         (1)  OV L 27, 30.1.2010., 1. lpp.

         (2)  Komisijas 2011. gada 24. jūnija Lēmums 2011/382/ES par ekoloģiskajiem kritērijiem ES ekomarķējuma piešķiršanai līdzekļiem trauku mazgāšanai ar rokām (OV L 169, 29.6.2011., 40. lpp.).

         (3)  Eiropas Parlamenta un Padomes 2004. gada 31. marta Regula (EK) Nr. 648/2004 par mazgāšanas līdzekļiem (OV L 104, 8.4.2004., 1. lpp.).

         (4)  Komisijas 2011. gada 18. oktobra Ieteikums 2011/696/ES par nanomateriālu definīciju (OV L 275, 20.10.2011., 38. lpp.).

         PIELIKUMS

            PAMATINFORMĀCIJA

            ES EKOMARĶĒJUMA KRITĒRIJI

            Kritēriji ES ekomarķējuma piešķiršanai “līdzekļiem trauku mazgāšanai ar rokām”

         KRITĒRIJI

                     1.

                     Toksiskums ūdens organismiem

                     2.

                     Bioloģiskās noārdīšanās spēja

                     3.

                     Ilgtspējīga palmu eļļas, palmu kodolu eļļas un to atvasinājumu ieguve

                     4.

                     Aizliegtas un ierobežota lietojuma vielas

                     5.

                     Iepakojums

                     6.

                     Piemērotība lietošanai

                     7.

                     Informācija patērētājiem

                     8.

                     Informācija ES ekomarķējumā

               NOVĒRTĒŠANA UN VERIFIKĀCIJA
         a)   Prasības

         Konkrētas novērtēšanas un verifikācijas prasības ir norādītas katram kritērijam atsevišķi.
         Ja pieteikuma iesniedzējam kompetentajām iestādēm jāiesniedz deklarācijas, dokumentācija, analīžu rezultāti, testēšanas pārskati vai citi pierādījumi par atbilstību kritērijiem, tos var sagatavot pieteikuma iesniedzējs un/vai piegādātājs (piegādātāji).
         Kompetentajām iestādēm pirmkārt jāatzīst tādi apliecinājumi, kurus izdevušas struktūras, kas akreditētas atbilstīgi attiecīgajam saskaņotajam laboratoriskās testēšanas un kalibrēšanas standartam, un verifikācijas, ko veikušas struktūras, kas akreditētas atbilstīgi attiecīgajam saskaņotajam produktu, procesu un pakalpojumu sertifikācijas struktūru standartam. Akreditāciju veic saskaņā ar Eiropas Parlamenta un Padomes Regulas (EK) Nr. 765/2008 (1) noteikumiem.
         Attiecīgos gadījumos var izmantot citas testēšanas metodes nekā tās, kuras ir norādītas katram kritērijam, ja pieteikumu novērtējošā kompetentā iestāde atzīst šādas metodes par līdzvērtīgām.
         Attiecīgos gadījumos kompetentās iestādes var pieprasīt iesniegt apliecinošus dokumentus un var veikt neatkarīgu verifikāciju vai apmeklējumus uz vietas.
         Priekšnoteikums ir tāds, ka produktam jāatbilst visām tās valsts (to valstu) piemērojamajām juridiskajām prasībām, kurā (kurās) produktu paredzēts laist tirgū. Pieteikuma iesniedzējs iesniedz deklarāciju par produkta atbilstību šai prasībai.
         Mazgāšanas līdzekļu datubāzes sarakstā (DID saraksts), kas ir pieejams ES ekomarķējuma tīmekļa vietnē, ir iekļautas daudzas no plašāk izmantojamām mazgāšanas līdzekļu un kosmētikas līdzekļu sastāvdaļām. Tā izmantojama datiem, pēc kuriem aprēķina robežatšķaidījumu (Critical Dilution Volume – CDV) un novērtē izmantoto vielu bioloģiskās noārdīšanās spēju. Attiecībā uz vielām, kuru nav DID sarakstā, sniegti norādījumi par to, kā aprēķināt vai ekstrapolēt attiecīgos datus.
         Kompetentajai iestādei iesniedz sarakstu ar visām izmantotajām vielām, norādot tirdzniecības nosaukumu (ja tāds ir), ķīmisko nosaukumu, CAS numuru., DID numuru, izmantoto vielu daudzumu, funkcijas un formu gatavajā produktā (tostarp ūdenī šķīstošajā apvalkā, ja tādu izmanto).
         Konservantus, smaržvielas un krāsvielas norāda neatkarīgi no to koncentrācijas. Citas izmantotās vielas norāda, ja to koncentrācija ir vismaz 0,010 % (masas).
         Ar priedēkli “nano-”, kurš liekams iekavās, sarakstā skaidri norāda visas izmantotās vielas, kas ir nanomateriālu formā.
         Par katru izmantoto vielu, kas ir sarakstā, iesniedz drošības datu lapas (DDL) saskaņā ar Eiropas Parlamenta un Padomes Regulu (EK) Nr. 1907/2006 (2). Ja DDL par kādu vielu nav pieejama tāpēc, ka minētā viela ir daļa no maisījuma, pieteikuma iesniedzējs iesniedz DDL par maisījumu.
         b)   Mērījumu robežvērtības

         Visām izmantotajām vielām ir jāatbilst ekoloģiskajiem kritērijiem, kā noteikts 1. tabulā.

            1. tabula

            Līdzekļos trauku mazgāšanai ar rokām izmantotajām vielām piemērojamās robežvērtības pēc atsevišķiem kritērijiem (masas %)

                     Kritērija nosaukums

                     Virsmaktīvās vielas

                     Konservanti

                     Krāsvielas

                     Smaržvielas

                     Citi (piem., fermenti)

                     Toksiskums ūdens organismiem

                     ≥ 0,010

                     neierobežots (*1)

                     neierobežots (*1)

                     neierobežots (*1)

                     ≥ 0,010

                     Bioloģiskās noārdīšanās spēja

                     Virsmaktīvās vielas

                     ≥ 0,010

                     neattiecas

                     neattiecas

                     neattiecas

                     neattiecas

                     Bioloģiskās vielas

                     ≥ 0,010

                     neierobežots (*1)

                     neierobežots (*1)

                     neierobežots (*1)

                     ≥ 0,010

                     Ilgtspējīga palmu eļļas ieguve

                     ≥ 0,010

                     neattiecas

                     neattiecas

                     neattiecas

                     ≥ 0,010

                     Aizliegtas vai ierobežota lietojuma vielas

                     Konkrētas aizliegtas un ierobežota lietojuma vielas

                     neierobežots (*1)

                     neierobežots (*1)

                     neierobežots (*1)

                     neierobežots (*1)

                     neierobežots (*1)

                     Bīstamas vielas

                     ≥ 0,010

                     ≥ 0,010

                     ≥ 0,010

                     ≥ 0,010

                     ≥ 0,010

                     SVHC

                     neierobežots (*1)

                     neierobežots (*1)

                     neierobežots (*1)

                     neierobežots (*1)

                     neierobežots (*1)

                     Smaržvielas

                     neattiecas

                     neattiecas

                     neattiecas

                     neierobežots (*1)

                     neattiecas

                     Konservanti

                     neattiecas

                     neierobežots (*1)

                     neattiecas

                     neattiecas

                     neattiecas

                     Krāsvielas

                     neattiecas

                     neattiecas

                     neierobežots (*1)

                     neattiecas

                     neattiecas

                     Fermenti

                     neattiecas

                     neattiecas

                     neattiecas

                     neattiecas

                     neierobežots (*1)

               STANDARTDEVA
         Turpmāk minētās devas uzskata par standartdevām aprēķinos, ar kuriem dokumentē atbilstību ES ekomarķējuma kritērijiem, un tīrīšanas spējas testēšanā.
         Ražotāja lielākā ieteiktā deva uz vienu litru mazgāšanas ūdens vidēji netīru trauku mazgāšanai (norāda g uz litru mazgāšanas ūdens vai kā ml uz litru mazgāšanas ūdens).

            Novērtēšana un verifikācija. Pieteikuma iesniedzējs iesniedz produkta etiķeti vai lietošanas instrukciju ar dozēšanas informāciju.

            1. kritērijs. Toksiskums ūdens organismiem

         Produkta robežšķaidījums (CDVchronic
            ) nedrīkst pārsniegt turpmāk norādītās standartdevu robežvērtības:

                     Produkta veids

                        CDV robežvērtība
                     (l/l mazgāšanas ūdens)

                     Līdzekļi trauku mazgāšanai ar rokām

                     2 500

            Novērtēšana un verifikācija. Pieteikuma iesniedzējs iesniedz produkta CDVchronic
             vērtības aprēķinu. CDVchronic
             vērtības aprēķināšanas izklājlapa ir pieejama ES ekomarķējuma vietnē.
         Produktā izmantotajām vielām (i) CDVchronic
             aprēķina pēc šādas formulas:

         kur:

                     deva (i)

                     –

                     vielas (i) masa (g) atskaites devā;

                     DF(i)

                     –

                     vielas (i) noārdīšanās koeficients;

                     TFchronic(i)

                     –

                     vielas (i) ilgstošas iedarbības toksiskuma koeficients.

               DF(i) un TFchronic(i) vērtības norādītas jaunākajā DID saraksta A daļā. Ja izmantotā viela A daļā nav norādīta, pieteikuma iesniedzējs šīs vērtības aprēķina, izmantojot minētā saraksta B daļā aprakstīto pieeju, un pievieno saistīto dokumentāciju.

            2. kritērijs. Bioloģiskās noārdīšanās spēja

         a)   Virsmaktīvo vielu bioloģiskās noārdīšanās spēja

         Visām virsmaktīvajām vielām ir jābūt viegli (aerobi) noārdāmām.
         Visām virsmaktīvām vielām, kas klasificētas par bīstamām ūdens videi (akūts toksiskums, 1. kategorija (H400) vai hronisks toksiskums, 3. kategorija (H412) atbilstoši Eiropas Parlamenta un Padomes Regulai (EK) Nr. 1272/2008 (3)), papildus bioloģiski jānoārdās anaerobos apstākļos.
         b)   Organisko savienojumu bioloģiskās noārdīšanās spēja

         Tādu organisko vielu saturs produktā, kuras aerobos apstākļos bioloģiski nenoārdās (nepiemīt vieglas bionoārdīšanās spēja) (aNBO) un/vai anaerobos apstākļos bioloģiski nenoārdās (anNBO), standartdevā nedrīkst pārsniegt šādas robežvērtības:

                     Produkta veids

                     aNBO
                     (g/l mazgāšanas ūdens)

                     anNBO
                     (g/l mazgāšanas ūdens)

                     Līdzekļi trauku mazgāšanai ar rokām

                     0,03

                     0,08

            Novērtēšana un verifikācija. Pieteikuma iesniedzējs iesniedz dokumentāciju par virsmaktīvo vielu bioloģiskās noārdīšanās spēju, kā arī produkta aNBO un anNBO vērtības aprēķinu. Produkta aNBO un anNBO vērtības aprēķināšanai izmantojamā izklājlapa ir pieejama ES ekomarķējuma tīmekļa vietnē.
         Gan saistībā ar virsmaktīvo vielu noārdīšanās spēju, gan saistībā ar organisko savienojumu aNBO un anNBO vērtībām atsaucas uz jaunāko DID sarakstu.
         Izmantotajām vielām, kas nav iekļautas DID saraksta A daļā, atbilstīgi minētā saraksta B daļai norāda attiecīgo informāciju no literatūras vai citiem avotiem vai atbilstīgus testēšanas rezultātus, kas apliecina, ka šīm vielām piemīt bioloģiskās noārdīšanās spēja aerobos un anaerobos apstākļos.
         Ja iepriekš minētā dokumentācija par noārdīšanās spēju nav pieejama, izmantoto vielu, kas nav virsmaktīva viela, var atbrīvot no prasības par noārdīšanās spēju anaerobos apstākļos, ja tai piemīt viens no šādiem trim īpašību kopumiem:

                     1)

                     tā viegli noārdās un ir ar zemu adsorbcijas pakāpi (A < 25 %);

                     2)

                     tā viegli noārdās un ir ar augstu desorbcijas pakāpi (D > 75 %);

                     3)

                     tā viegli noārdās un nav bioakumulatīva (4).

               Absorbcijas/desorbcijas testēšanu veic atbilstoši ESAO 106. vadlīnijām.

            3. kritērijs. Ilgtspējīga palmu eļļas, palmu kodolu eļļas un to atvasinājumu ieguve

         Produktos izmantotajām vielām, kuras iegūtas no palmu eļļas vai palmu kodolu eļļas, jābūt iegūtām plantācijās, kas atbilst ilgtspējīgas ražošanas sertifikācijas shēmas prasībām, kuru noteikusi daudzpusēja organizācija ar plašu dalībnieku loku, tostarp ar NVO, nozares un valsts pārstāvjiem, un ar kuru tiek risināts vides ietekmējums, tostarp attiecībā uz augsni, bioloģisko daudzveidību, organiskā oglekļa uzkrājumiem un dabas resursu aizsardzību.

            Novērtēšana un verifikācija. Pieteikuma iesniedzējs ar trešo personu sertifikātiem un pārraudzības ķēdes apliecinājumiem pierāda, ka izmantoto vielu ražošanā lietotā palmu eļļa un palmu kodolu eļļa ir iegūta ilgtspējīgi pārvaldītās plantācijās.
         Pieņem sertifikātus, kas izsniegti shēmā Roundtable for Sustainable Palm Oil (RSPO) (identitātes saglabāšanas modelis, segregācijas modelis vai masas bilances modelis), vai citu līdzvērtīgu vai stingrāku ilgtspējīgas ražošanas shēmu sertifikātus.
         Palmu eļļas un palmu kodolu eļļas ķīmisko atvasinājumu ilgtspējību var pierādīt, izmantojot pasūtījuma un pieprasījuma sistēmas (book and claim), piemēram, GreenPalm sertifikātus, vai līdzvērtīgu sistēmu sertifikātus, un, iesniedzot ikgadējos progresa paziņojumos (ACOP) norādītos apjomus, saistībā ar iepirktajiem un izmantotajiem GreenPalm sertifikātiem jaunākajā gada tirdzniecības periodā.

            4. kritērijs. Aizliegtas un ierobežota lietojuma vielas

         a)   Konkrētas aizliegtas un ierobežota lietojuma vielas

         i)   Aizliegtas vielas

         Turpmāk minētās vielas nedrīkst iekļaut produkta sastāvā nekādā koncentrācijā:

                     —

                     alkilfeniletoksilāti (APEO) un citi alkilfenilatvasinājumi,

                     —

                     atranols,

                     —

                     hloratranols,

                     —

                     dietilēntriamīnpentaetiķskābe (DTPA),

                     —

                     etilēndiamīna tetraetiķskābe (EDTA) un tās sāļi,

                     —

                     formaldehīds un tā izdalītāji (piem., 2-brom-2-nitropropān-1,3-diols, 5-bromo-5-nitro-1,3-dioksāns, nātrija hidroksilmetilglicināts, diazolidinilurīnviela), izņemot formaldehīda piemaisījumus virsmaktīvās vielās, kuru pamatā ir polialkoksi ķīmiskie savienojumi, ja izmantotajā vielā koncentrācija nepārsniedz 0,010 % (masas),

                     —

                     smaržvielas (tikai profesionāliem produktiem),

                     —

                     glutāraldehīds,

                     —

                     hidroksiizoheksila 3-cikloheksēna karboksaldehīds (HICC),

                     —

                     mikroplastmasa,

                     —

                     nanosudrabs,

                     —

                     nitromuskusi un policikliskie muskusi,

                     —

                     fosfāti,

                     —

                     perfluorētie alkilāti,

                     —

                     četraizvietotā amonija sāļi, kas bioloģiski viegli nenoārdās,

                     —

                     aktīvā hlora savienojumi,

                     —

                     rodamīns B,

                     —

                     triklozāns,

                     —

                     3-jod-2-propinilbutilkarbamāts.

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju (vajadzības gadījumā kopā ar piegādātāju deklarācijām), kas apstiprina, ka iepriekš uzskaitītās vielas nekādā koncentrācijā nav iekļautas produkta sastāvā.
         ii)   Ierobežota lietojuma vielas

         Turpmāk uzskaitītās vielas nedrīkst iekļaut produkta sastāvā, ja tiek pārsniegta norādītā koncentrācija:

                     —

                     2-metil-2H-izotiazol-3-ons: 0,0050 % (masas) (ja 2-metil-2H-izotiazol-3-ona vērtība, kas atļauta Eiropas Parlamenta un Padomes Regulas (EK) Nr. 1223/2009 (5) V pielikumā (Kosmētikas līdzekļos atļauto konservantu saraksts), piemērošanas brīdī ir zemāka, tad piemēro zemāko vērtību),

                     —

                     1,2-benzizotiazol-3(2H)-ons: 0,0050 % (masas),

                     —

                     5-hlor-2-metil-4-izotiazolīn-3-ons/2-metil-4-izotiazolīn-3-ons: 0,0015 % (masas).

               Kopējais fosfora (P) saturs, kas aprēķināts kā elementārais P, ir ierobežots līdz 0,08 g uz litru mazgāšanas ūdens.
         Smaržvielas, uz kurām attiecas deklarēšanas pienākums saskaņā ar Regulu (EK) Nr. 648/2004, nedrīkst būt ≥ 0,010 % (masas) uz katru vielu.

            Novērtēšana un verifikācija. Pieteikuma iesniedzējs sniedz turpmāk minētos dokumentus:

                     a)

                     ja ir izmantoti izotiazolinoni, parakstītu atbilstības deklarāciju (vajadzības gadījumā kopā ar piegādātāju deklarācijām), kas apstiprina, ka izotiazolinonu saturs nepārsniedz noteikto robežvērtību;

                     b)

                     parakstītu atbilstības deklarāciju (vajadzības gadījumā kopā ar piegādātāju deklarācijām), kas apstiprina, ka kopējais elementārā P saturs nepārsniedz noteikto robežvērtību. Deklarācijas pamato ar aprēķiniem par produkta kopējo P saturu;

                     c)

                     parakstītu atbilstības deklarāciju (vajadzības gadījumā kopā ar piegādātāju deklarācijām), kas apstiprina, ka to smaržvielu saturs, uz kurām attiecas deklarēšanas pienākums saskaņā ar Regulu (EK) Nr. 648/2004, nepārsniedz noteikto robežvērtību. Profesionāliem produktiem – parakstītu deklarāciju, kas apstiprina, ka produkts nesatur smaržvielas.

               b)   Bīstamas vielas

         i)   Galaprodukts

         Galaprodukts nevar būt klasificēts un marķēts kā akūti toksisks, kā tāds, kuram ir toksiska ietekme uz konkrētu mērķorgānu, kā elpceļu vai ādas sensibilizators, kā tāds, kam ir kancerogēna, mutagēna vai toksiska ietekme uz reproduktīvo funkciju vai kā bīstams ūdens videi, kā definēts Regulas (EK) Nr. 1272/2008 I pielikumā un atbilstoši sarakstam 2. tabulā.
         ii)   Izmantotās vielas

         Produkts nesatur izmantotās vielas koncentrācijā, kas pārsniedz 0,010 % (masas) no galaprodukta, ja šādas izmantotās vielas atbilst kritērijiem, lai tās klasificētu kā toksiskas, kā bīstamas ūdens videi, kā elpceļu vai ādas sensibilizatorus vai kā tādas, kam ir kancerogēna, mutagēna vai toksiska ietekme uz reproduktīvo funkciju atbilstoši Regulas (EK) Nr. 1272/2008 I pielikumam un sarakstam 2. tabulā.
         Ja vispārīgās vai specifiskās robežkoncentrācijas, kas noteiktas saskaņā ar Regulas (EK) Nr. 1272/2008 10. pantu, ir stingrākas, izmanto tās.

            2. tabula

            Bīstamības klases, uz kurām attiecas ierobežojumi, un to kategorizācija

                     Akūts toksiskums

                     1. un 2. kategorija

                     3. kategorija

                     H300 Norijot iestājas nāve

                     H301 Toksisks, ja norīts

                     H310 Nonākot saskarē ar ādu, iestājas nāve

                     H311 Toksisks, ja nonāk saskarē ar ādu

                     H330 Ieelpojot iestājas nāve

                     H331 Toksisks ieelpojot

                     H304 Var izraisīt nāvi, ja norīts vai iekļūst elpceļos

                     EUH070 Toksisks saskarē ar acīm

                     Toksiska ietekme uz konkrētu mērķorgānu

                     1. kategorija

                     2. kategorija

                     H370 Izraisa orgānu bojājumus

                     H371 Var izraisīt orgānu bojājumus

                     H372 Izraisa orgānu bojājumus ilgstošas vai atkārtotas ekspozīcijas gadījumā

                     H373 Var izraisīt orgānu bojājumus ilgstošas vai atkārtotas ekspozīcijas gadījumā

                     Elpceļu un ādas sensibilizācija

                     1.A/1. kategorija

                     1.B kategorija

                     H317 Var izraisīt alerģisku ādas reakciju

                     H317 Var izraisīt alerģisku ādas reakciju

                     H334 Ja ieelpo, var izraisīt alerģiju vai astmas simptomus, vai apgrūtinātu elpošanu

                     H334 Ja ieelpo, var izraisīt alerģiju vai astmas simptomus, vai apgrūtinātu elpošanu

                     Kancerogēna, mutagēna vai toksiska ietekme uz reproduktīvo funkciju

                     1.A un 1.B kategorija

                     2. kategorija

                     H340 Var izraisīt ģenētiskus bojājumus

                     H341 Ir aizdomas, ka var izraisīt ģenētiskus bojājumus

                     H350 Var izraisīt vēzi

                     H351 Ir aizdomas, ka var izraisīt vēzi

                     H350i Var izraisīt vēzi ieelpojot

                     H360F Var negatīvi ietekmēt auglību

                     H361f Ir aizdomas, ka negatīvi ietekmē auglību

                     H360D Var nodarīt kaitējumu nedzimušam bērnam

                     H361d Ir aizdomas, ka var nodarīt kaitējumu nedzimušam bērnam

                     H360FD Var negatīvi ietekmēt auglību. Var nodarīt kaitējumu nedzimušam bērnam

                     H361fd Ir aizdomas, ka negatīvi ietekmē auglību. Ir aizdomas, ka var nodarīt kaitējumu nedzimušam bērnam

                     H360Fd Var negatīvi ietekmēt auglību. Ir aizdomas, ka var nodarīt kaitējumu nedzimušam bērnam

                     H362 Var nodarīt kaitējumu ar krūti barotam bērnam

                     H360Df Var nodarīt kaitējumu nedzimušam bērnam. Ir aizdomas, ka negatīvi ietekmē auglību

                     Bīstamība ūdens videi

                     1. un 2. kategorija

                     3. un 4. kategorija

                     H400 Ļoti toksisks ūdens organismiem

                     H412 Kaitīgs ūdens organismiem, ar ilglaicīgām sekām

                     H410 Ļoti toksisks ūdens organismiem, ar ilglaicīgām sekām

                     H413 Var radīt ilglaicīgas kaitīgas sekas ūdens organismiem

                     H411 Toksisks ūdens organismiem, ar ilglaicīgām sekām

                     Bīstamība ozona slānim

                     H420 Bīstams ozona slānim

               Šo kritēriju nepiemēro izmantotajām vielām, uz kurām attiecas Regulas (EK) Nr. 1907/2006 2. panta 7. punkta a) un b) apakšpunkts, kurā noteikti kritēriji, saskaņā ar kuriem minētās regulas IV un V pielikumā iekļautās vielas atbrīvo no prasībām par reģistrāciju, pakārtotajiem lietotājiem un izvērtēšanu. Lai noskaidrotu, vai šis atbrīvojums ir piemērojams, pieteikuma iesniedzējs pārbauda, vai produktā ir kādas izmantotās vielas, kuru koncentrācija pārsniedz 0,010 % (masas).
         3. tabulā uzskaitītajām vielām un maisījumiem 4. kritērija b) punkta ii) apakšpunktu nepiemēro.

            3. tabula

            Vielas, kurām piešķirts atbrīvojums

                     Viela

                     Bīstamības apzīmējums

                     Virsmaktīvās vielas

                     H400 Ļoti toksisks ūdens organismiem

                     H412 Kaitīgs ūdens organismiem, ar ilglaicīgām sekām

                     Subtilizīns

                     H400 Ļoti toksisks ūdens organismiem

                     H411 Toksisks ūdens organismiem, ar ilglaicīgām sekām

                     Fermenti (*2)

                     H317 Var izraisīt alerģisku ādas reakciju

                     H334 Ja ieelpo, var izraisīt alerģiju vai astmas simptomus, vai apgrūtinātu elpošanu

                        NTA kā piemaisījums MGDA un GLDA
                         (*3)

                     H351 Ir aizdomas, ka var izraisīt vēzi

            Novērtēšana un verifikācija. Pieteikuma iesniedzējs pierāda, ka galaprodukts un visas izmantotās vielas, kuru koncentrācija galaproduktā ir lielāka nekā 0,010 % (masas), atbilst šim kritērijam. Pieteikuma iesniedzējs iesniedz parakstītu atbilstības deklarāciju (vajadzības gadījumā kopā ar piegādātāju deklarācijām) vai DDL, kas apstiprina, ka neviena no šīm vielām tādā formā (formās) vai fizikālā stāvoklī (stāvokļos), kādā tās ir produkta sastāvā, neatbilst kritērijiem, lai tās klasificētu ar vienu vai vairākiem 2. tabulā minētajiem bīstamības apzīmējumiem.
         Attiecībā uz Regulas (EK) Nr. 1907/2006 IV un V pielikumā uzskaitītajām vielām, uz kurām neattiecas minētās regulas 2. panta 7. punkta a) un b) apakšpunktā paredzētais reģistrēšanas pienākums, atbilstību var apliecināt ar pieteikuma iesniedzēja deklarāciju.
         Pieteikuma iesniedzējs iesniedz parakstītu atbilstības deklarāciju (vajadzības gadījumā kopā ar piegādātāju deklarācijām) vai DDL, kas apstiprina, ka izmantotās vielas atbilst atbrīvojuma nosacījumiem.
         c)   Vielas, kas rada ļoti lielas bažas (SVHC)

         Galaprodukts nedrīkst saturēt izmantotās vielas, kuras ir identificētas atbilstoši Regulas (ES) Nr. 1907/2006 59. panta 1. punktā aprakstītajai procedūrai, ar kuru veido tādu vielu sarakstu, kas rada ļoti lielas bažas.

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju (vajadzības gadījumā kopā ar piegādātāju deklarācijām) vai DDL, kas apstiprina, ka produkts nesatur minētajā sarakstā iekļautās vielas.
         Pieteikuma iesniegšanas dienā pievieno norādi uz jaunāko sarakstu, kurā uzskaitītas vielas, kas rada ļoti lielas bažas.
         d)   Smaržvielas

         Visām izmantotajām vielām, kas pievienotas produktam kā smaržvielas, jābūt ražotām un ar tām jārīkojas atbilstīgi Starptautiskās Smaržvielu asociācijas (IFRA) prakses kodeksam (6). Ražotājam jāievēro IFRA standartu ieteikumi attiecībā uz vielu aizliegumu, lietošanas ierobežojumiem un norādītajiem tīrības kritērijiem.
         Smaržvielas nedrīkst izmantot tādu līdzekļu sastāvā trauku mazgāšanai ar rokām, kas paredzēti profesionāliem lietojumiem.

            Novērtēšana un verifikācija. Piegādātājs vai attiecīgā gadījumā smaržvielas ražotājs iesniedz parakstītu atbilstības deklarāciju.
         e)   Konservanti

                     i)

                     Konservantus produktā var iekļaut tikai šā produkta saglabāšanai un tikai šim nolūkam piemērotās devās. Šī prasība neattiecas uz virsmaktīvām vielām, kurām var būt arī biocīdas īpašības.

                     ii)

                     Produkts var saturēt konservantus, ja tie nav bioakumulatīvi. Konservantu neuzskata par bioakumulatīvu, ja BCF ir < 100 vai log Kow < 3,0. Ja ir pieejama gan BCF, gan log Kow vērtība, izmanto lielāko izmērīto BCF vērtību.

                     iii)

                     Aizliegts uz iepakojuma vai kā citādi norādīt vai likt saprast, ka produktam ir pretmikrobu vai dezinficējoša iedarbība.

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju (vajadzības gadījumā kopā ar piegādātāju deklarācijām) un pievienoto konservantu DDL, kā arī informāciju par to BCF vai log Kow vērtību. Pieteikuma iesniedzējs iesniedz iepakojuma maketu.
         f)   Krāsvielas

         Produkta sastāvā esošās krāsvielas nedrīkst būt bioakumulatīvas.
         Krāsvielu neuzskata par bioakumulatīvu, ja BCF ir < 100 vai log Kow < 3,0. Ja ir pieejama gan BCF, gan log Kow vērtība, izmanto lielāko izmērīto BCF vērtību. Pārtikas krāsvielu gadījumā dokumentācija par bioakumulatīvo potenciālu nav jāiesniedz.

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju (vajadzības gadījumā kopā ar piegādātāju deklarācijām) un pievienoto krāsvielu DDL, kā arī informāciju par to BCF vai log Kow vērtību vai dokumentāciju, kas apliecina, ka krāsvielu ir atļauts izmantot pārtikā.
         g)   Fermenti

         Atļauts izmantot tikai kapsulētus fermentus (cietā veidā) un fermentus šķidrumu veidā.

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju (vajadzības gadījumā kopā ar piegādātāju deklarācijām) un pievienoto fermentu DDL.
         h)   Kodīgums

         Galaprodukts nedrīkst būt klasificēts kā “Kodīgs” (C) maisījums (H314, izraisa smagus ādas apdegumus un acu bojājumus) vai kā “Ādai kodīgs/kairinošs, 1.A, 1.B, 1.C kategorija” maisījums atbilstoši Regulai (EK) Nr. 1272/2008.

            Novērtēšana un verifikācija. Pieteikuma iesniedzējs kompetentajai iestādei iesniedz precīzu informāciju par visu to produktā izmantoto vielu koncentrāciju (ja tās ir iekļautas sastāvā vai ir daļa no sastāvā iekļautā maisījuma), kas ir klasificētas kā “Kodīgas” (C) (H314) atbilstoši Regulai (EK) Nr. 1272/2008, un produkta SDS.

            5. kritērijs. Iepakojums

         a)   Masas un lietderības attiecība (WUR)

         Produkta masas un lietderības attiecību (WUR) aprēķina tikai primārajam iepakojumam, un tā attiecībā uz standartdevu nepārsniedz turpmāk minētās vērtības.

                     Produkta veids

                     WUR
                     (g/l mazgāšanas ūdens)

                     Līdzekļi trauku mazgāšanai ar rokām

                     0,6

               Primārais iepakojums, kurš izgatavots no vairāk nekā 80 % pārstrādātu materiālu, ir atbrīvots no šīs prasības.

            Novērtēšana un verifikācija. Pieteikuma iesniedzējs iesniedz produkta WUR vērtības aprēķinu. Ja produktu pārdod dažādos iepakojumos (t. i., ar dažādiem tilpumiem), aprēķinu iesniedz par katru iepakojuma izmēru, par kuru tiek piešķirts ES ekomarķējums.

            WUR aprēķina šādi:

            WUR = Σ ((Wi

            +
            Ui)/(Di * Ri
            ))
         kur:

                     Wi –

                     primārā iepakojuma (i) masa (g);

                     Ui –

                     tās primārā iepakojuma (i) daļas masa (g), kas pēc lietošanas nav pārstrādāts iepakojums. Ui = Wi, izņemot, ja pieteikuma iesniedzējs spēj pierādīt pretējo;

                     Di –

                     standartdevu skaits primārajā iepakojumā (i);

                     Ri:

                     atkārtotas uzpildes koeficients; Ri = 1 (iepakojumu tam pašam mērķim neizmanto atkārtoti) vai Ri = 2 (ja pieteikuma iesniedzējs var dokumentāri pierādīt, ka iepakojuma sastāvdaļu var atkārtoti izmantot tam pašam mērķim, un ja pieteikuma iesniedzējs tirgo produktus atkārtotai uzpildei).

               Pieteikuma iesniedzējs iesniedz parakstītu atbilstības deklarāciju, ar kuru apstiprina iepakojumā esošu pēc lietošanas atkārtoti pārstrādāto izejvielu saturu, kā arī attiecīgo dokumentāciju. Iepakojumu uzskata par pārstrādātu pēc lietošanas, ja izejvielas, kas izmantotas iepakojumam, ir savāktas no iepakojuma ražotājiem izplatīšanas posmā vai patērēšanas posmā.
         b)   Otrreizējai pārstrādei piemērots dizains

         Plastmasas iepakojums ir izstrādāts tā, lai atvieglotu efektīvu pārstrādi, izvairoties lietot iespējamās piesārņojošās vielas vai nesavietojamus materiālus, par kuriem zināms, ka tie kavē atdalīšanu vai atkārtotu pārstrādi vai samazina pārstrādātā materiāla kvalitāti. Etiķete vai apvalks, aizvars un, vajadzības gadījumā, aizturpārklājumi, vai nu atsevišķi, vai kopā neietver 4. tabulā minētos materiālus un sastāvdaļas. Šī prasība neattiecas uz sūkņa mehānismiem (tostarp uz izsmidzināmiem līdzekļiem).

            4. tabula

            Materiāli un sastāvdaļas, kas nav iepakojuma elementi

                     Iepakojuma elements

                     Aizliegtie materiāli un sastāvdaļas (*4)

                     Etiķete vai apvalks

                                 —

                                 PS etiķete vai apvalks, ko izmanto ar PET, PP vai HDPE pudeli,

                                 —

                                 PVC etiķete vai apvalks, ko izmanto ar PET, PP vai HDPE pudeli,

                                 —

                                 PETG etiķete vai apvalks ar PET pudeli,

                                 —

                                 jebkāds cits plastmasas materiāls apvalkiem vai etiķetēm ar blīvumu > 1g/cm3 ar PET pudeli,

                                 —

                                 jebkāds cits plastmasas materiāls apvalkiem vai etiķetēm ar blīvumu < 1g/cm3 ar PP vai HDPE pudeli,

                                 —

                                 etiķetes vai apvalki, kas ir metalizēti vai ir piemetināti pie iepakojuma (iekausētas etiķetes),

                     Aizvars

                                 —

                                 PS aizvars kopā ar PET, PP vai HDPE pudeli,

                                 —

                                 PVC aizvars kopā ar PET, PP vai HDPE pudeli,

                                 —

                                 PETG aizvari vai aizvara materiāls, kura blīvums > 1 g/cm3 kopā ar PET pudeli,

                                 —

                                 no metāla, stikla vai EVA izgatavoti aizvari, kurus nevar viegli atdalīt no pudeles,

                                 —

                                 silikona aizvari. Silikona aizvariem ar blīvumu < 1 g/cm3 kopā ar PET pudeli un silikona aizvariem ar blīvumu > 1g/cm3 kopā ar PEHD vai PP pudeli piemēro atbrīvojumu.

                                 —

                                 metāla folijas vai vāciņi, kas paliek piestiprināti pie pudeles vai aizvara pēc produkta atvēršanas.

                     Aizturpārklājumi

                     Poliamīds, funkcionāli poliolefīni, metalizēti un gaismu aizturoši aizturpārklājumi

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju, norādot iepakojuma materiāla (tostarp trauka, etiķetes vai apvalka, uzlīmju, aizvaru un aizturpārklājuma) sastāvu, un pievieno primārā iepakojuma fotogrāfijas vai tehniskos rasējumus.

            6. kritērijs. Piemērotība lietošanai

         Produkta tīrīšanas efektivitāte ir apmierinoša ražotāja ieteiktajā zemākajā temperatūrā un dozējumā pie attiecīgās ūdens cietības atbilstoši “Līdzekļu trauku mazgāšanai ar rokām efektivitātes testēšanas pamatdokumentam”, kurš pieejams ES ekomarķējuma tīmekļa vietnē (7).

            Novērtēšana un verifikācija. Pieteikuma iesniedzējs iesniedz dokumentāciju, kas apliecina, ka produkts ir testēts pamatdokumentā paredzētajos apstākļos un ka rezultāti liecina, ka produkts ir izpildījis vismaz minimālās prasības par mazgāšanas efektivitāti. Pieteikuma iesniedzējs attiecīgajā gadījumā iesniedz arī dokumentāciju, kas pierāda atbilstību tādām prasībām attiecībā uz laboratorijām prasībām, kuras vajadzības gadījumā iekļautas attiecīgajos saskaņotajos standartos par testēšanas un kalibrācijas laboratorijām.
         Var izmantot līdzvērtīgu efektivitātes testu, ja līdzvērtību ir novērtējusi un apstiprinājusi kompetentā iestāde.

            7. kritērijs. Informācija patērētājiem

         Produktam pievieno instrukcijas, kā to pareizi lietot, lai panāktu pēc iespējas lielāku produkta efektivitāti un līdz minimumam samazinātu atkritumu rašanos, un samazinātu ūdens piesārņošanu un resursu izmantošanu. Minētajām instrukcijām jābūt salasāmām vai jāietver grafisks attēlojums vai ikonas, kā arī tajās jābūt turpmāk minētajai informācijai.
         a)   Dozēšanas instrukcijas

         Pieteikuma iesniedzējs veic atbilstošus pasākumus, lai palīdzētu patērētājiem ievērot ieteiktās devas, sniedzot dozēšanas instrukcijas un nodrošinot ērtu dozēšanas sistēmu (piem., vāciņus).
         Dozēšanas instrukcijās norāda ieteicamo devu vismaz divām netīrības pakāpēm un, attiecīgajā gadījumā, ūdens cietības ietekmi uz dozēšanu.
         Attiecīgajā gadījumā jānorāda ūdens cietība, kas visbiežāk novērojama apgabalā, kur produktu paredzēts tirgot, un informācija par to, kur šādas ziņas var iegūt.
         b)   Informācija par iepakojuma iznīcināšanu

         Uz primārā iepakojuma jābūt informācijai par iepakojuma atkārtotu izmantošanu, pārstrādi un pareizu iznīcināšanu.
         c)   Vides informācija

         Uz primārā iepakojuma jābūt tekstam par to, ka ir svarīgi izmantot produktu pareizās devas, un informācijai par zemāko ieteicamo temperatūru, lai līdz minimumam samazinātu enerģijas un ūdens patēriņu, un samazinātu ūdens piesārņošanu.

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju un produkta etiķetes paraugu.

            8. kritērijs. Informācija ES ekomarķējumā

         Logotipam jābūt redzamam un skaidri salasāmam. Uz produkta norāda ES ekomarķējuma reģistrācijas/licences numuru, kuram jābūt salasāmam un skaidri redzamam.
         Pieteikuma iesniedzējs uz etiķetes var izvietot teksta aili, kurā ir šāds teksts:

                     —

                     mazāka ietekme uz ūdens vidi,

                     —

                     mazāk bīstamo vielu,

                     —

                     tīrīšanas efektivitāte ir testēta.

            Novērtēšana un verifikācija. Pieteikuma iesniedzējs iesniedz parakstītu atbilstības deklarāciju un produkta etiķetes paraugu vai iepakojuma maketu, uz kura izvietots ES ekomarķējums, un parakstītu atbilstības deklarāciju.

            (1)  Eiropas Parlamenta un Padomes 2008. gada 9. jūlija Regula (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (OV L 218, 13.8.2008., 30. lpp.).

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).
         (*1)
            “neierobežots”– neatkarīgi no koncentrācijas piemēro ar nolūku pievienotām vielām, blakusproduktiem un izejvielu piemaisījumiem (analītiskā noteikšanas robeža).

            (3)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

            (4)  Vielu neuzskata par bioakumulatīvu, ja BCF < 100 vai log Kow < 3,0. Ja ir pieejama gan BCF, gan log Kow vērtība, izmanto lielāko izmērīto BCF vērtību.

            (5)  Eiropas Parlamenta un Padomes Regula (EK) Nr. 1223/2009 (2009. gada 30. novembris) par kosmētikas līdzekļiem (OV L 342, 22.12.2009., 59. lpp.).

            (*2)  Arī stabilizatori un citas palīgvielas preparātos.

            (*3)  Koncentrācijās, kas izejvielā mazākas nekā 0,2 %, kamēr vien kopējā koncentrācija galaproduktā ir mazāka nekā 0,10 %.

            (6)  Pieejams IFRA tīmekļa vietnē: http://www.ifraorg.org.

            (*4)  EVA – etilēnvinilacetāts, HDPE – augsta blīvuma polietilēns, PET – polietilēntereftalāts, PETG – polietilēntereftalāta glikols-modificēts, PP – polipropilēns, PS – polistirols, PVC – polivinilhlorīds.

            (7)  Pieejams: http://ec.europa.eu/environment/ecolabel/documents/performance_test.pdf.


title: 2005/416/EK: Komisijas Lēmums (2005. gada 19. maijs), ar ko pieņem Kopienas importa lēmumus par dažām ķīmiskām vielām saskaņā ar Eiropas Parlamenta un Padomes Regulu (EK) Nr. 304/2003 un ar ko groza Lēmumus 2000/657/EK, 2001/852/EK un 2003/508/EK   (Dokuments attiecas uz EEZ)

text:
               10.6.2005

               LV

               Eiropas Savienības Oficiālais Vēstnesis

               L 147/1

         KOMISIJAS LĒMUMS
   (2005. gada 19. maijs),
   ar ko pieņem Kopienas importa lēmumus par dažām ķīmiskām vielām saskaņā ar Eiropas Parlamenta un Padomes Regulu (EK) Nr. 304/2003 un ar ko groza Lēmumus 2000/657/EK, 2001/852/EK un 2003/508/EK
   (Dokuments attiecas uz EEZ)
   (2005/416/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2003. gada 28. janvāra Regulu (EK) Nr. 304/2003 par bīstamu ķīmisko vielu eksportu un importu (1), un jo īpaši tās 12. panta 1. punktu,
   apspriedusies ar Komiteju, kas izveidota ar Padomes Direktīvas 67/548/EEK (2) 29. pantu,
   tā kā:

               (1)

               Atbilstīgi Regulai (EK) Nr. 304/2003 Komisijai Kopienas vārdā jālemj par to, vai atļaut vai neatļaut katras tādas ķīmiskas vielas importu Kopienā, uz kuru attiecas iepriekš norunātas piekrišanas (INP) procedūra.

               (2)

               Apvienoto Nāciju Organizācijas Vides programma (UNEP) un ANO Pārtikas un lauksaimniecības organizācijas (FAO) ir izraudzītas, lai tās sniegtu sekretariāta pakalpojumus, tādējādi nodrošinot INP procedūras darbību, kas ieviesta ar Roterdamas Konvenciju par iepriekš norunātas piekrišanas (INP) procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā, kas apstiprināta ar Padomes 2002. gada 19. decembra Lēmumu 2003/106/EK, ar ko Eiropas Kopienas vārdā apstiprina Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā (3).

               (3)

               Komisijai, rīkojoties kā kopīgi izraudzītai iestādei, Kopienas un tās dalībvalstu vārdā lēmumi par ķīmiskām vielām jānosūta INP procedūras pagaidu sekretariātam.

               (4)

               Jāgroza iepriekšējie importa lēmumi par ķīmiskām vielām aldrīnu, hlordānu, hlordimeformu, DDT, dieldrīnu, dinosebu un tā sāļiem un esteriem, EDB (1,2-dibromoetānu), etilēnoksīdu, floroacetamīdu, HCH (jauktajiem izomēriem), heptahloru, heksahlorbenzolu, lindānu, metamidofosu, pentahlorofenolu un tā sāļiem un esteriem, polihlorētiem bifeniliem (PCB), polihlorētiem terfeniliem (PCT) un toksafēnu, lai atspoguļotu 2004. gada 1. maijā notikušo Kopienas paplašināšanos, kā arī lai ņemtu vērā normatīvo procesu attīstību Kopienā kopš tā laika, kad šie lēmumi tika pieņemti.

               (5)

               Uz ķīmiskām vielām aldrīnu, hlordānu, hlordimeformu, DDT, dieldrīnu, dinosebu un tā sāļiem un esteriem, EDB (1,2-dibromoetānu), fluoroacetamīdu, HCH (jauktajiem izomēriem), heptahloru, polihlorētiem bifeniliem (PCB) un polihlorētiem terfeniliem (PCT) attiecas Kopienas importa lēmumi, kurus pirmo reizi publicēja INP V apkārtrakstā par stāvokli līdz 1995. gada 30. jūnijam.

               (6)

               Tādas ķīmiskās vielas kā aldrīns, hlordāns, DDT, dieldrīns, HCH (jauktie izomēri), heptahlors, kas visas ir iekļautas INP procedūrā kā pesticīdi, un polihlorētie bifenili (PCB), kuri INP procedūrā iekļauti kā rūpnieciskās ķīmiskās vielas, ir aizliegtas vai stingri ierobežotas (aizliegts lietot, izņemot konkrētus gadījumus) ar Eiropas Parlamenta un Padomes 2004. gada 29. aprīļa Regulu (EK) Nr. 850/2004 par noturīgiem organiskajiem piesārņotājiem, ar ko groza Direktīvu 79/117/EEK (4).

               (7)

               Uz tādām ķīmiskām vielām kā EDB (1,2-dibromoetāns) un dinosebs un tā sāļi un esteri attiecas Padomes 1978. gada 21. decembra Direktīva 79/117/EEK, ar ko aizliedz laist tirgū un izmantot augu aizsardzības līdzekļus, kuru sastāvā ir konkrētas aktīvās vielas (5). Turklāt nav identificēta neviena ķīmiska viela vai par šādām vielām nav ziņots atbilstīgi esošo vielu novērtēšanas Kopienas programmai saskaņā ar Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (6). Atbilstoši Komisijas 2003. gada 4. novembra Regulai (EK) Nr. 2032/2003 par 10 gadu darba programmas otro fāzi, kas minēta Eiropas Parlamenta un Padomes Direktīvas 98/8/EK 16. panta 2. punktā par biocīdu laišanu tirgū, un ar kuru groza Regulu (EK) Nr. 1896/2000 (7), kas iepriekš minētās ķīmiskās vielas šādai izmantošanai nav atļautas.

               (8)

               Fluoroacetamīds ietilpst jomā, kurā piemēro Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (8). Saskaņā ar Komisijas 2004. gada 30. janvāra Lēmumu 2004/129/EK par dažu aktīvo vielu neiekļaušanu Padomes Direktīvas 91/414/EEK I pielikumā un atļauju atsaukšanu šīs vielas saturošiem augu aizsardzības līdzekļiem (9) fluoroacetamīdu svītroja no Direktīvas 91/414/EEK I pielikuma, un fluoroacetamīdu saturošie augu aizsardzības līdzekļi no 2004. gada 31. marta bija no tirgus jāizņem. Turklāt šī ķīmiskā viela ir identificēta, bet nav iekļauta esošo vielu novērtēšanas Kopienas programmā saskaņā ar Direktīvu 98/8/EK. Tādēļ dalībvalstis var atļaut šīs vielas izmantošanu augu aizsardzības produktos vēlākais līdz 2006. gada 1. septembrim atbilstīgi attiecīgo valstu tiesību aktiem.

               (9)

               Hlordimeforms ir iekļauts INP procedūrā kā pesticīds. Tomēr šo vielu neiekļāva esošo vielu novērtēšanas Kopienas programmā Direktīvas 91/414/EEK ietvaros. Tādēļ šī viela ir svītrota no šīs direktīvas I pielikuma. Turklāt šī ķīmiskā viela nav identificēta vai par to nav ziņots atbilstīgi esošo vielu novērtēšanas Kopienas programmai saskaņā ar Direktīvu 98/8/EK. Tādēļ šo vielu nedrīkst izmantot kā augu aizsardzības līdzekli vai biocīdu.

               (10)

               Atbilstoši iepriekšējiem importa lēmumiem, kas publicēti INP V apkārtrakstā, jāaizstāj šādas ķīmiskās vielas: aldrīns, hlordāns, hlordimeforms, DDT, dieldrīns, dinosebs un tā sāļi un esteri, EDB (1,2-dibromoetāns), fluoroacetamīds, HCH (jauktie izomēri), heptahlors un polihlorētie bifenili (PCB).

               (11)

               Attiecībā uz polihlorētajiem terfeniliem (PCT), kas iekļauti INP procedūrā kā rūpnieciskā ķīmiskā viela, Kopienā piemēro stingrus ierobežojumus atbilstīgi Padomes 1976. gada 27. jūlija Direktīvai 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (10). Iepriekšējais importa lēmums jāaizstāj, lai atspoguļotu situāciju visās 25 dalībvalstīs.

               (12)

               Tādām ķīmiskajām vielām kā heksahlorbenzols, pentahlorfenols un tā sāļi un esteri un toksafēns, kas ietverti INP procedūrā kā pesticīdi, un metamidofoss, kuru saturoši atsevišķi produkti ir ietverti INP procedūrā kā īpaši bīstami pesticīdu produkti, piemēroja atbildes attiecībā uz importu, kas izklāstītas Komisijas 2000. gada 16. oktobra Lēmumā 2000/657/EK, ar ko pieņem Kopienas importa lēmumu par atsevišķām ķīmiskām vielām saskaņā ar Padomes Regulu (EEK) Nr. 2455/92 par dažu bīstamu ķīmisku vielu eksportu un importu (11).

               (13)

               Ar Komisijas 2002. gada 20. novembra Regulu (EK) Nr. 2076/2002, ar ko pagarina Padomes Direktīva 91/414/EEK 8. panta 2. punktā minēto laikposmu un kas attiecas uz dažu aktīvo vielu neiekļaušanu minētās direktīvas I pielikumā un to augu aizsardzības līdzekļu atļauju atsaukšanu, kuru sastāvā ir šīs vielas (12), pentahlorfenolu svītroja no Direktīvas 91/414/EEK I pielikuma un atļaujas augu aizsardzības līdzekļiem, kuru sastāvā ir šī viela, bija jāatsauc līdz 2003. gada 25. jūlijam. Šī ķīmiskā viela ir identificēta, bet par to nav ziņots atbilstīgi esošo vielu novērtēšanas Kopienas programmai saskaņā ar Direktīvu 98/8/EK. Attiecīgi šo ķīmisko vielu uz laiku var atļaut tādas izmantošanas nolūkos, kas atbilst Direktīvā 76/679/EEK noteiktajiem izmantošanas veidiem.

               (14)

               Ar Regulu (EK) Nr. 850/2004 heksahlorbenzola un toksafēna izmantošana ir aizliegta.

               (15)

               Metamidofoss ir ietverts esošo vielu novērtēšanas Kopienas programmā Direktīvas 91/414/EEK ietvaros. Šajā direktīvā noteikts pārejas posms, kura laikā dalībvalstīm ir atļauts pieņemts valsts lēmumus par vielām un produktiem, kas ietilpst šīs direktīvas piemērošanas jomā, līdz Kopienas lēmuma pieņemšanai. Šī ķīmiskā viela nav identificēta vai par to nav ziņots atbilstīgi esošo vielu novērtēšanas Kopienas programmai saskaņā ar Direktīvu 98/8/EK. Atbilstoši Regulai (EK) Nr. 2032/2003 šo ķīmisko vielu šādos veidos izmantot nav atļauts.

               (16)

               Tādēļ jāaizstāj atbildes attiecībā uz importu, kas izklāstītas Lēmumā 2000/657/EK, par heksahlorbenzolu, metamidofosu, pentahlorfenolu un tā sāļiem un esteriem, un toksafēnu.

               (17)

               Attiecībā uz lindānu, kas ietverts INP procedūrā kā pesticīds, piemēroja atbildi attiecībā uz importu, kas izklāstīta Komisijas 2001. gada 19. novembra Lēmumā 2001/852/EK par to, kā pieņem lēmumus par importu Kopienā saskaņā ar Padomes Regulu (EEK) Nr. 2455/92 par dažu bīstamu ķīmisko vielu eksportu un importu, un kas groza Lēmumu 2000/657/EK (13). Šī ķīmiskā viela ir stingri ierobežota (aizliegts lietot, izņemot konkrētus gadījumus) ar Regulu (EK) Nr. 850/2004. Attiecīgi jāaizstāj atbildes attiecībā uz importu, kas izklāstītas Lēmumā 2001/852/EK.

               (18)

               Attiecībā uz tādu ķīmisko vielu kā etilēnoksīds piemēro Direktīvu 79/117/EEK. Tomēr par šo ķīmisko vielu nav ziņots atbilstīgi esošo vielu novērtēšanas Kopienas programmai saskaņā ar Direktīvu 98/8/EK, kurā noteikts pārejas posms, kura laikā dalībvalstis drīkst līdz Kopienas lēmuma pieņemšanai laist tirgū šo vielu biocīdas izmantošanas nolūkā, atbilstoši attiecīgo valstu pieņemtajiem tiesību aktiem. Iepriekš minētais ir atspoguļots importa lēmumā, kas ietverts Komisijas 2003. gada 7. jūlija Lēmumā 2003/508/EK, ar kuru pieņem Kopienas importa lēmumus par dažādām ķimikālijām saskaņā ar Eiropas Parlamenta un Padomes Regulu (EK) Nr. 304/2003 un groza Lēmumus 2000/657/EK un 2001/852/EK. Atbilde attiecībā uz importu, kas izklāstīta šajā lēmumā, ir jāaizstāj, lai atspoguļotu situāciju visās 25 dalībvalstīs.

               (19)

               Tādēļ attiecīgi jāgroza 1995. gada importa lēmumi, kas publicēti INP V apkārtrakstā, un Lēmumi 2000/657/EK, 2001/852/EK un 2003/508/EK,

         IR NOLĒMUSI ŠĀDI.
   1. pants
   Pirmoreiz INP V apkārtrakstā publicētos lēmumus par tādu ķīmisko vielu importu kā aldrīns, hlordāns, hlordimeforms, DDT, dieldrīns, dinosebs un tā sāļi un esteri, EDB (1,2-dibromoetāns), fluoroacetamīds, HCH (jauktie izomēri), heptahlors, polihlorētie bifenili (PCB) un polihlorētie terfenili (PCT), aizstāj ar importa lēmumiem, kas izklāstīti šā lēmuma I pielikumā ietvertajās importētājvalstu atbilžu veidlapās, turpmāk tekstā importa atbilžu veidlapas.
   2. pants
   Lēmuma 2000/657/EK pielikumā izklāstītos lēmumus par heksahlorbenzola, pentahlorfenola un tā sāļu un esteru, toksafēna un metamidofosa importu aizstāj ar importa lēmumiem, kas izklāstīti šā lēmuma II pielikumā ietvertajās importa atbilžu veidlapās.
   3. pants
   Lēmuma 2001/852/EK pielikumā izklāstīto lēmumu par ķīmiskās vielas “lindāns (gamma HCH)” importu aizstāj ar importa lēmumu, kas izklāstīts šā lēmuma III pielikumā ietvertajās importa atbilžu veidlapās.
   4. pants
   Lēmuma 2003/508/EK II pielikumā izklāstīto lēmumu par ķīmiskās vielas “etilēnoksīds” importu aizstāj ar importa lēmumu, kas izklāstīts šā lēmuma IV pielikumā ietvertajā importa atbilžu veidlapā.

      Briselē, 2005. gada 19. maijā

            Komisijas vārdā —

            Komisijas loceklis

         Stavros DIMAS

      (1)  OV L 63, 6.3.2003., 1. lpp. Regulā jaunākie labojumi izdarīti ar Komisijas Regulu (EK) Nr. 775/2004 (OV L 123, 27.4.2004., 27. lpp.).

      (2)  OV 196, 16.8.1967., 1. lpp. Direktīvā jaunākie labojumi izdarīti ar Komisijas Direktīvu 2004/73/EK (OV L 152, 30.4.2004., 1. lpp.).

      (3)  OV L 63, 6.3.2003., 27. lpp.

      (4)  OV L 229, 29.6.2004., 5. lpp.

      (5)  OV L 33, 8.2.1979., 36. lpp. Direktīvā jaunākie labojumi izdarīti ar Regulu (EK) Nr. 850/2004.

      (6)  OV L 123, 24.4.1998., 1. lpp. Direktīvā labojumi izdarīti ar Regulu (EK) Nr. 1882/2003 (OV L 284, 31.10.2003., 1. lpp.).

      (7)  OV L 307, 24.11.2003., 1. lpp.

      (8)  OV L 230, 19.8.1991., 1. lpp. Direktīvā jaunākie labojumi izdarīti ar Komisijas Direktīvu 2004/99/EK (OV L 309, 6.10.2004., 6. lpp.).

      (9)  OV L 37, 10.2.2004., 27. lpp. Direktīvā labojumi izdarīti ar Regulu (EK) Nr. 835/2004 (OV L 127, 29.4.2004., 43. lpp.).

      (10)  OV L 262, 27.9.1976., 201. lpp. Direktīvā jaunākie labojumi izdarīti ar Komisijas Direktīvu 2004/98/EK (OV L 305, 1.10.2004., 63. lpp.).

      (11)  OV L 275, 27.10.2000., 44. lpp. Lēmumā jaunākie labojumi izdarīti ar Lēmumu 2003/508/EK (OV L 174, 12.7.2003., 10. lpp.).

      (12)  OV L 319, 23.11.2002., 3. lpp. Regulā jaunākie labojumi izdarīti ar Regulu (EK) Nr. 1765/2004 (OV L 315, 14.10.2004., 26. lpp.).

      (13)  OV L 318, 4.12.2001., 28. lpp. Lēmumā labojumi izdarīti ar Lēmumu 2003/508/EK.
   I PIELIKUMS
   Pārskatītie importa lēmumi par ķīmiskajām vielām aldrīnu, hlordānu, hlordimeformu, DDT, dieldrīnu, dinosebu un tā sāļiem un esteriem, EDB (1,2-dibromoetānu), floroacetamīdu, HCH (jauktajiem izomēriem), heptahloru, PCB un PCT, ar ko aizstāj iepriekšējos 1995. gada importa lēmumus

   II PIELIKUMS
   Pārskatītie importa lēmumi par ķīmiskajām vielām heksahlorbenzolu, pentahlorofenolu un tā sāļiem un esteriem, toksafēnu un metadimofosu, kas aizstāj iepriekšējos importa lēmumus, kuri izklāstīti Lēmumā 2000/657/EK

   III PIELIKUMS
   Pārskaitītais importa lēmums par ķīmisko vielu lindānu (gamma HCH), ar ko aizstāj iepriekšējo Lēmumā 2001/852/EK izklāstīto importa lēmumu

   IV PIELIKUMS
   Pārskatītais importa lēmums par ķīmisko vielu etilēna oksīdu, ar ko aizstāj iepriekšējo Lēmumā 2003/508/EK izklāstīto importa lēmumu


               17.10.2017

               LV

               Eiropas Savienības Oficiālais Vēstnesis

               C 349/116

         P8_TA(2015)0358
   ESIF rīkotājdirektora vietnieka iecelšana amatā
   Eiropas Parlamenta 2015. gada 14. oktobra lēmums par priekšlikumu attiecībā uz Eiropas Stratēģisko investīciju fonda rīkotājdirektora vietnieka iecelšanu amatā (C8-0305/2015 – 2015/0902(NLE))
   (Apstiprināšana)
   (2017/C 349/35)

      Eiropas Parlaments,

               —

               ņemot vērā Eiropas Stratēģisko investīciju fonda (ESIF) Valdes 2015. gada 2. oktobra priekšlikumu par tā rīkotājdirektora vietnieka iecelšanu amatā (C8-0305/2015),

               —

               ņemot vērā 7. panta 6. punktu Eiropas Parlamenta un Padomes 2015. gada 25. jūnija Regulā (ES) 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 — Eiropas Stratēģisko investīciju fonds (1),

               —

               ņemot vērā Reglamentu,

               —

               ņemot vērā Budžeta komitejas un Ekonomikas un monetārās komitejas kopīgās sanāksmes, kas rīkotas saskaņā ar Reglamenta 55. pantu,

               —

               ņemot vērā Budžeta komitejas un Ekonomikas un monetāro lietu komitejas ziņojumu (A8-0293/2015),

               A.

               tā kā Regulas (ES) 2015/1017 7. panta 6. punktā ir paredzēts, ka Eiropas Investīciju banka (EIB) ieceļ amatā ESIF rīkotājdirektoru un rīkotājdirektora vietnieku pēc Eiropas Parlamenta apstiprinājuma saņemšanas, ievērojot atklātu un pārredzamu atlases procesu saskaņā ar EIB procedūrām, pienācīgi un savlaicīgi informējot Eiropas Parlamentu visos atlases procesa posmos;

               B.

               tā kā 2015. gada 2. oktobrī ESIF Valde pieņēma priekšlikumu par ESIF rīkotājdirektora un viņa vietnieka iecelšanu amatā un nosūtīja šo priekšlikumu Eiropas Parlamentam;

               C.

               tā kā 2015. gada 13. oktobrī Budžeta komiteja un Ekonomikas un monetārā komiteja rīkoja ESIF rīkotājdirektora vietnieka amatam izvirzītās kandidātes Iliyana Tsanova uzklausīšanu, kuras sākumā viņa sniedza paziņojumu un pēc tam atbildēja uz komiteju locekļu jautājumiem,

               1.

               apstiprina Iliyana Tsanova iecelšanu ESIF rīkotājdirektora vietnieka amatā;

               2.

               uzdod priekšsēdētājam šo lēmumu nosūtīt Padomei, Komisijai, Eiropas Investīciju bankai un dalībvalstu valdībām.

      (1)  OV L 169, 1.7.2015., 1. lpp.


title: Padomes lēmums (1995. gada 24. jūlijs), ar kuru akceptē Rezolūciju Nr. 49 par īstermiņa pasākumiem, lai nodrošinātu TIR tranzīta režīma drošu un efektīvu darbību

text:
Svarīgs juridisks paziņojums

|

31995D0285

Oficiālais Vēstnesis L 181 , 01/08/1995 Lpp. 0032 - 0034

		Padomes Lēmums(1995. gada 24. jūlijs),ar kuru akceptē Rezolūciju Nr. 49 par īstermiņa pasākumiem, lai nodrošinātu TIR tranzīta režīma drošu un efektīvu darbībuEIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 113. pantu,ņemot vērā Komisijas priekšlikumu,tā kā Rezolūcijā Nr. 49 ir pasākumi, kas paredzēti tam, lai nodrošinātu 1975. gada TIR konvencijas pareizu īstenojumu un novērstu un atklātu krāpšanu, transportējot preces saskaņā ar TIR režīmu;tā kā tās satura dēļ un līdz brīdim, kad grozīs TIR konvenciju, minētā rezolūcija ir primāri nozīmīga Kopienā; tā kā tādēļ tā ir jāpieņem, nosakot tās tūlītēju stāšanos spēkā,IR PIEŅĒMUSI ŠĀDU LĒMUMU.1. pantsAr šo Kopienas vārdā tiek akceptēta Rezolūcija Nr. 49 par īstermiņa pasākumiem, lai nodrošinātu TIR tranzīta režīma drošu un efektīvu darbību, ko 1995. gada 3. martā pieņēma Apvienoto Nāciju Organizācijas Eiropas Ekonomikas komisija ar muitu saistītos jautājumos, kas ietekmē transportu.Rezolūcijas teksts ir pievienots šim lēmumam.2. pantsPadomes priekšsēdētājs nosaka, kura persona ir pilnvarota informēt Eiropas Ekonomikas komisijas izpildsekretāru par to, ka Kopiena akceptē šī lēmuma 1. pantā minēto rezolūciju, nosakot tās tūlītēju stāšanos spēkā.Briselē, 1995. gada 24. jūlijāPadomes vārdā —priekšsēdētājsP. Solbes Mira--------------------------------------------------ĪSTERMIŅA PASĀKUMI, LAI NODROŠINĀTU TIR TRANZĪTA REŽĪMA DROŠU UN EFEKTĪVU DARBĪBURezolūcija Nr. 49,ko 1993. gada 2. jūlijā pieņēma ANO Eiropas Ekonomikas komisijas (ANO/EEK) darba grupa muitas jautājumos, kas skar transportuRezolūcija Nr. 49Darba grupa muitas jautājumos, kas skar transportu,uzsverot to, cik svarīgi ir tas, ka netraucēti darbojas Muitas konvencija par starptautiskajiem preču pārvadājumiem, kuros lieto TIR karneti (1975. gada TIR konvencija), lai sekmētu starptautiskos pārvadājumus un tirdzniecību;raizējoties par to, ka, piemērojot TIR tranzīta sistēmu, pieaudzis muitas pārkāpumu un kontrabandas gadījumu skaits, kas var apdraudēt sekmēšanas pasākumus, kas paredzēti 1975. gada TIR konvencijā;apņēmušies aizsargāt TIR tranzīta sistēmu, kas sekmē tirdzniecības attīstību, jo īpaši starptautisko preču kustību;pārliecināti, ka TIR tranzīta sistēmu varēs pasargāt, vienīgi kopīgi un saskaņoti darbojoties visām TIR tranzīta sistēmas pusēm (muitas iestādēm, valsts garantētājasociācijām, kam uzdots izdot karnetes, Starptautiskai autoceļu transporta apvienībai un apdrošināšanas sabiedrībām); šādējādi sadarbojoties, par svarīgu tiek uzskatīta informācijas apmaiņa par visiem sistēmas aspektiem;vienbalsīgi nolēmuši, ka līdz brīdim, kad tiks pārskatīta 1975. gada TIR konvencija, 1975. gada TIR konvencijas līgumslēdzējām pusēm ir jāīsteno šeit turpmāk nosauktie īstermiņa pasākumi:1) lai sekmētu to, ka tiek atklātas krāpnieciski izdotas TIR karnetes, un lai paātrinātu izdošanas procedūru, līgumslēdzējas puses, iespējams, vēlēsies pēc iespējas un saskaņā ar valsts noteikumiem izveidot centralizētus birojus vai īstenot centralizētas procedūras TIR karnešu administrēšanai;2) līgumslēdzējām pusēm būtu jāievieš paātrinātas izdošanas un izmeklēšanas procedūras paaugstināta riska preču transportam;3) līgumslēdzējas puses un IRU paredz visus pasākumus, kas vajadzīgi, lai nodrošinātu, ka ātri tiktu ieviestas TIR karnetes "Tobacco/Alcohol" kopā ar vienotas summas garantijām, kas atbilst varbūtējām veiktajām izmaksām;4) līgumslēdzējas puses ar attiecīgiem valsts noteikumiem nodrošina, ka galamērķa vai izvešanas punkta muitas iestādes nodod atpakaļ TIR karnetes kvītis Nr. 2 centralizētiem birojiem vai izvešanas vai ievešanas punktu muitas birojiem pēc iespējas drīz un ne vēlāk kā piecas darba dienas pēc TIR darbības beigšanas;5) lai sekmētu muitas kontroli attiecībā uz tabakas un alkohola sūtījumiem, līgumslēdzējas puses, iespējams, varētu vēlēties saskaņā ar administratīvo praksi valstīs ierobežot to muitas biroju skaitu, kuri ir pilnvaroti pieņemt "Tobacco/Alcohol" TIR karnetes;6) līgumslēdzējas puses gādā par to, lai attiecībā uz tabakas un alkohola, kā arī citu tādu paaugstināta riska preču transportu, kuras kompetentās iestādes ir definējušas kā tādas, izvešanas vai ievešanas punkta muitas biroji tūlīt ar muitas nodrošinājumu nosūtītu galamērķa vai izvešanas punkta muitas birojiem iepriekšēju informāciju par minēto preču transportu;7) saskaņā ar 20. pantu 1975. gada TIR konvencijā līgumslēdzējas puses nosaka termiņus un pēc iespējas maršrutus, ka ir jāievēro ceļu transportlīdzekļiem un konteineriem gadījumā, kad ar muitas nodrošinājumu transportē tabaku un alkoholu, kā arī citas tādas paaugstināta riska preces, kuras kompetentās iestādes ir definējušas kā tādas; līgumslēdzējām pusēm ir pienākums piemērot saskaņā ar valsts noteikumiem sankcijas gadījumā, kad ir pārkāpti šādi noteikumi;8) līgumslēdzējas puses gādā par to, ka tiek piemēroti noteikumi konvencijas 38. pantā, kas paredz iespēju uz laiku vai galīgi liegt to priekšrocību izmantojumu, kuras sniedz 1975. gada TIR konvencijas piemērošana, personām, kas vainojamas smagā pārkāpumā attiecībā uz valsts muitas tiesību aktiem vai noteikumiem, kas piemērojami starptautiskajam preču transportam;9) līgumslēdzējas puses veic visus pasākumus, kas vajadzīgi, lai novērstu muitas zīmogu zādzības vai nepareizu izmantojumu, un var noteikt jaunu tādu tehnoloģiju izmantojumu kā īpaša drošības tinte, lai novērstu muitas zīmogu falsificēšanu;10) līgumslēdzējas puses prasa, lai IRU un valsts garantētājasociācijas, izdodot TIR karnetes, piemērotu kritērijus un administratīvas kontroles, par kurām panākta vienošanās, lai pēc iespējas nodrošinātu transportuzņēmēju uzticamību un godīgumu;11) TIR režīma līgumslēdzējas puses saskaņā ar valsts tiesību aktiem savā starpā pastiprina informācijas apmaiņu un izlūkošanu attiecībā uz TIR tranzīta sistēmu; minētajam mērķim kompetentajās iestādēs tās izveido saskaņošanas centrus cīņai pret krāpšanu. Šo saskaņošanas centru adreses, telefonus un telefaksa numurus pēc iespējas ātri nosūta ANO Eiropas Ekonomikas komisijas sekretariātam nolūkā izveidot starptautisku rādītāju;aicina līgumslēdzējas puses rūpīgi iepazīties ar IRU priekšlikumiem par elektronisku datu apmaiņas sistēmu ieviešanu nolūkā administrēt TIR karnetes, ko ANO Eiropas Ekonomikas komisijas sekretariāts tām nosūtīs to varbūtējai ieviešanai;lūdz 1975. gada TIR konvencijas līgumslēdzējas puses līdz 1995. gada 1. jūnijam informēt Apvienoto Nāciju Organizācijas Eiropas Ekonomikas komisijas izpildsekretāru, vai tās pieņem šo rezolūciju;lūdz Apvienoto Nāciju Organizācijas Eiropas Ekonomikas komisijas (ANO/EEK) izpildsekretāru informēt visas 1975. gada TIR konvencijas līgumslēdzējas puses par šīs rezolūcijas pieņemšanu.--------------------------------------------------


title: 2012/526/ES: Padomes Lēmums ( 2012. gada 24. septembris ), ar ko ieceļ Reģionu komitejas locekli no Igaunijas

text:
               28.9.2012

               LV

               Eiropas Savienības Oficiālais Vēstnesis

               L 263/43

         PADOMES LĒMUMS
   (2012. gada 24. septembris),
   ar ko ieceļ Reģionu komitejas locekli no Igaunijas
   (2012/526/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Igaunijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Teet KALLASVEE kunga pilnvaru termiņa beigām ir atbrīvojusies Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejas locekļa amatā tiek iecelts:

               —

                  Georg LINKOV kungs, Mayor of Kärdla.

         2. pants
   Šis lēmums stājas spēkā tā pieņemšanas dienā.

      Briselē, 2012. gada 24. septembrī

            Padomes vārdā –

            priekšsēdētājs

         A. D. MAVROYIANNIS

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.